**Dodeljevanje finančnih sredstev iz občinskega proračuna za spodbujanje izvajanja ukrepov učinkovite rabe energije in izrabe obnovljivih virov energije v gospodinjstvih na območju občine Kamnik v letu 2022**

**Kriteriji za dodelitev finančnih sredstev in navodila za pripravo vloge**

1. **Namen razpisa**

Namen razpisa je spodbujanje izvedbe investicijskih ukrepov za učinkovito rabo energije; vgradnjo energijsko učinkovitih kotlov, toplotne izolacije fasade, energijsko učinkovitih lesenih oken in prezračevanja (rekuperacija) v gospodinjstvih.

Občina Kamnik bo z nepovratnimi finančnimi sredstvi spodbujala naslednje ukrepe:

1. vgradnja specialnih kurilnih naprav za centralno ogrevanje na lesno biomaso,
2. vgradnja sodobnih plinskih kondenzacijskih kotlov,
3. vgradnja toplotne izolacije fasade starejših eno ali dvostanovanjskih stavb,
4. vgradnja energijsko učinkovitih lesenih oken v starejši stanovanjski stavbi,
5. vgradnja prezračevanja z vračanjem toplote odpadnega zraka v stanovanjski stavbi (rekuperacija),
6. vgradnja solarnih sistemov za pridobivanje električne energije (fotovoltaika).
7. **Pogoji za sodelovanje na razpisu**

Na razpisu lahko sodelujejo posamezna gospodinjstva z območja občine Kamnik, ki bodo izvedla enega ali več ukrepov, ki so predmet razpisa. Nepovratna sredstva se bodo dodeljevala za ukrepe, začete po 1. januarju 2021 in dokončane po 29. septembru 2021 (datum računa izvajalca del oziroma dobavitelja materiala ali opreme je dokaz, da ukrep ni bil začet pred 1. januarjem 2021 in ni bil dokončan pred 29. septembrom 2021 ter da je ukrep do vložitve vloge že izveden).

Gospodinjstvo v tem razpisu predstavlja fizična oseba, ki je lastnik, solastnik ali najemnik stanovanja ali hiše in je investitor v ukrep, ki je predmet razpisa.

Sredstva se bodo dodeljevala le za vgrajeno opremo in sisteme, ki so na seznamu, ki je objavljen na spletni strani www.ekosklad.si.

Osnovni pogoj za dodelitev nepovratnih sredstev je popolna vloga. Iz dokumentacije za posamezno vlogo mora biti razvidno, da je ukrep izveden ustrezno razpisanim kriterijem in da je vloga pripravljena v skladu s pogoji iz razpisne dokumentacije.

1. **Kriteriji za pridobitev nepovratnih sredstev**

**A) Vgradnja specialnih kurilnih naprav za centralno ogrevanje na lesno biomaso**

Za vgrajeno specialno kurilno napravo, morebitno podajalno napravo in druge potrebne naprave za delovanje kurilne naprave, ki je nameščena v izveden sistem centralnega ogrevanja stavbe v skladu z veljavnimi predpisi, znaša višina nepovratnih sredstev do 20% cene kurilne naprave, vendar največ 1.500,00 €.

Sredstva ne bodo dodeljena za sistem centralnega ogrevanja, ampak samo za kurilno napravo.

Kurilne naprave morajo imeti naslednje tehnične karakteristike, (ki se dokazujejo s potrjeno izjavo dobavitelja kurilne naprave):

* nominalni izkoristek mora biti večji ali enak 90%,
* vrednost emisij celotnega prahu mora biti manjša od 40 mg/m3, vrednost emisij ogljikovega monoksida pa manjša od 400 mg/m3 (emisije določene pri normni temperaturi 273 K in tlaku 101,3 kPa ter računski vsebnosti kisika 13 % v suhih dimnih plinih),
* kurilna naprava z ročnim polnjenjem goriva (npr. s poleni) mora imeti za optimalno zgorevanje vgrajeno lambda sondo in prigrajen vodni toplotni zbiralnik s prostornino najmanj 12 litrov na liter polnilnega prostora z gorivom ali vodni toplotni zbiralnik s prostornino najmanj 55 litrov na kW nazivne toplotne moči naprave.
* kurilne naprave z avtomatskim polnjenjem goriva (peleti, sekanci) morajo imeti prigrajen vodni toplotni zbiralnik s prostornino najmanj 20 l/kW nazivne toplotne moči naprave,
* kurilnim napravam z avtomatskim polnjenjem goriva - peleti, ki imajo možnost regulacije moči in če kurilna naprava dosega vrednosti emisij snovi v zrak skladno z zahtevami tega razpisa tudi pri najmanjši nastavljivi moči kurilne naprave, določeni po standardu SIST EN 303-5, ni potrebno prigraditi vodnega toplotnega zbiralnika.
* zahteve za peletno peč z vodnim toplotnim prenosnikom (kamin), ki bo priklopljena na centralno ogrevanje: izkoristek pri nazivni toplotni moči mora biti večji ali enak 90 %, vrednost emisij celotnega prahu mora biti manjša od 20 mg/m3, vrednost emisij ogljikovega monoksida pa manjša od 250 mg/m,
* kurilna naprava, ki omogoča uporabo dveh ali več vrst goriv (npr. polena in peleti), mora izpolnjevati za vsako posamezno vrsto goriva vse navedene toplotno-tehnične karakteristike in tudi ostale zgoraj navedene zahteve.

Gorilniki na pelete, ki so prigrajeni obstoječim kurilnim napravam na kurilno olje oz. trdna goriva starejše izvedbe, niso predmet tega razpisa oz. ne spadajo med ukrepe, za katere se bodo po tem razpisu dodeljevala nepovratna sredstva.

Vgradnja specialne kurilne naprave v stavbi, ki je novogradnja, ni predmet tega razpisa oz. ne spada med ukrepe, za katere se bodo po tem razpisu dodeljevala nepovratna sredstva.

**B) Vgradnja sodobnih plinskih kondenzacijskih kotlov**

Za sodobni plinski kondenzacijski kotel v stanovanjski stavbi, ki je nameščen v skladu z veljavnimi predpisi, znaša višina nepovratnih sredstev do 30% cene kotla, vendar največ 1.000,00 €.

Sredstva ne bodo dodeljena za sistem centralnega ogrevanja.

Izpolnjeni morajo biti naslednji pogoji:

* + plinski kondenzacijski kotel bo priklopljen na distribucijsko omrežje zemeljskega plina,
  + plinski kondenzacijski kotel mora izpolnjevati tehnične zahteve predpisov za okoljsko primerno zasnovo proizvodov, povezanih z energijo in zahteve vseh ostalih predpisov, ki urejajo to področje in mora imeti vrednost sezonske energijske učinkovitosti pri ogrevanju prostorov ηs (%) vsaj 98 % oziroma mora biti vsaj v »A+« razredu sezonske energijske učinkovitosti pri ogrevanju prostorov.

Ustreznost plinskega kondenzacijskega kotla bo preverjena na podlagi podatkovnega lista plinskega kondenzacijskega kotla skupaj s podatkovnim listom naprave za uravnavanje temperature, skladno z Delegirano Uredbo Komisije (EU) št. 811/2013, spremenjeno z Delegirano uredbo Komisije (EU) št. 518/2014.

Vgradnja sodobnega plinskega kondenzacijskega kotla v stavbi, ki je novogradnja, ni predmet tega razpisa oz. ne spada med ukrepe, za katere se bodo po tem razpisu dodeljevala nepovratna sredstva.

**C) Vgradnja toplotne izolacije fasade starejših eno ali dvostanovanjskih stavb**

Za izveden fasadni sistem z vgrajeno toplotno izolacijo v skladu z veljavnimi predpisi, znaša višina nepovratnih sredstev največ 8,00 €/m2 za največ 200 m2 toplotne izolacije fasade (brez cokla) enostanovanjske stavbe in za največ 150 m2 toplotne izolacije fasade (brez cokla) na posamezno stanovanje pri dvostanovanjski stavbi.

Toplotna izolacija mora ustrezati naslednjim zahtevam:

* + toplotna prevodnost toplotne izolacije (λ) mora biti manjša ali enaka 0,045 W/mK,
  + debelina toplotne izolacije fasadnega sistema mora biti takšna, da je izkazano razmerje λ/d ≤ 0,25W/m2K. Primer: Če ima toplotna izolacija toplotno prevodnost λ enako 0,039 W/mK, mora biti debelina vgrajene toplotne izolacije najmanj 16 cm.
  + razmerje λ/d ≤ 0,25W/m2K mora biti izkazano tudi v primeru fasadnih sistemov s toplotno izolacijo iz naravnih materialov, ne glede na vrednost toplotne prevodnosti (λ).

Za nepovratna sredstva lahko kandidirajo tudi prosilci, ki obstoječo toplotno izolirano fasado še dodatno toplotno izolirajo. V primeru, da je na stavbi že vgrajen fasadni sistem s toplotno izolacijo, katere toplotna prevodnost znaša največ 0,045 W/mK, lahko vlagatelj po tem razpisu pridobi nepovratna sredstva za vgrajeno dodatno toplotno izolacijo, če je izpolnjena sledeča enačba:

kjer je

dobst ….. obstoječa debelina toplotne izolacije

dnovo….. novo vgrajena debelina toplotne izolacije

λnovo….. toplotna prevodnost nove toplotne izolacije, ki je lahko največ 0,045 W/mK

Predložiti mora fotografije, posnete z merilnim trakom, iz katerih bo jasno razvidna debelina že vgrajenega izolacijskega materiala.

Pogoji za vgradnjo toplotne izolacije fasade morajo biti izpolnjeni na vseh straneh fasade stavbe, v nasprotnem primeru ne bodo dodeljena nepovratna sredstva po tem razpisu.

**D) Vgradnja energijsko učinkovitih lesenih oken v starejši stanovanjski stavbi**

Za izvedeno zamenjavo obstoječih oken z energijsko učinkovitimi lesenimi okni v starejši stanovanjski stavbi, ki so vgrajena v skladu z veljavnimi predpisi, znaša višina nepovratnih sredstev največ 80,00 €/m2 zidarske odprtine, vendar največ 1.000,00 €.

Izpolnjeni morajo biti naslednji pogoji:

* toplotna prehodnost Uw mora biti manjša od 1,1 W/m2K, vgrajena mora biti trojna zasteklitev in energijsko učinkovit distančnik s ^ < 0,060 W/Mk;
* lastnosti novih lesenih oken morajo biti določene na podlagi standarda SIST EN 14351-1:2006+A2:2016; ustreznost novih lesenih oken bo preverjena na podlagi izjave o lastnostih skladno z Uredbo (EU) št. 305/2011 za trženje gradbenih proizvodov ali po ZGPro-1;
* vgradnja oken mora biti izvedena tako, kot je opredeljeno v smernicah RAL ter v ostalih smernicah, predpisih in priporočilih;
* lesena okna morajo biti vgrajena tudi skladno z navodili proizvajalca oziroma dobavitelja oken ter skladno z navodili proizvajalca oziroma dobavitelja pritrdilnih in tesnilnih materialov, na predhodno pripravljeno odprtino; upoštevani bodo le sistemi, izvedeni s paroneprepustnim in zrakotesnim tesnilnim materialom na notranji strani, paroprepustnim, vodotesnim in vetrno zaščitnim materialom na zunanji strani ter toplotnim in zvočnim izolacijskim materialom med notranjim in zunanjim tesnilnim materialom.

Sredstva ne bodo dodeljena za vgradnjo dodatnih novih oken in za zamenjavo vhodnih ali garažnih vrat.

**E) Vgradnja prezračevanja z vračanjem toplote odpadnega zraka v stanovanjski stavbi (rekuperacija)**

Za vgradnjo prezračevanja z vračanjem toplote odpadnega zraka v stanovanjski stavbi (rekuperacija), ki je izvedena v skladu z veljavnimi predpisi, znaša višina nepovratnih sredstev največ 20 % cene prezračevalnih naprav in sistema za distribucijo zraka, vendar največ 1.500,00 € za izvedbo centralnega prezračevalnega sistema v posameznem stanovanju in največ 200 € na prezračevalno napravo, namenjeno lokalnemu prezračevanju.

Izpolnjeni morajo biti naslednji pogoji:

* prezračevalne naprave namenjene centralnemu prezračevanju, morajo dosegati toplotni izkoristek rekuperacije toplote (nt) vsaj 80 %, razen enot z entalpijskim prenosnikom toplote, ki morajo dosegati toplotni izkoristek rekuperacije toplote vsaj 74 %;
* prezračevalne naprave za lokalno prezračevanje morajo dosegati toplotni izkoristek rekuperacije toplote (nt) vsaj 70%;
* prezračevalne naprave ne smejo presegati specifične vhodne moči (SPI) 0,45 W/(m3/h);
* prezračevalne naprave za lokalno prezračevanje, ki izmenjujoče dovajajo zrak v prostor in odvajajo zrak iz prostora, morajo biti vgrajene v paru in med seboj sinhronizirane;

Ustreznost prezračevalne naprave bo preverjena na podlagi izjave o skladnosti in podatkovnega lista prezračevalne naprave, skladno z Delegirano uredbo Komisije (EU) št. 1254/2014 oziroma z drugim ustreznim dokazilom.

**F) Vgradnja solarnih sistemov za pridobivanje električne energije (fotovoltaika)**

Za sistem za pridobivanje električne energije s pomočjo energije sonca (fotovoltaika), ki je izveden v skladu z veljavnimi predpisi, znaša višina nepovratnih sredstev največ 100,00 €/kVA za največ 17 kVA nazivne električne moči solarnega sistema. Izpolnjeni morajo biti naslednji pogoji:

* solarni sistem za pridobivanje električne energije (fotovoltaika) mora biti nameščen na stavbi, ki je zgrajena na podlagi pravnomočnega gradbenega dovoljenja oziroma ima veljavno uporabno dovoljenje ali na pomožnem, enostavnem ali nezahtevnem objektu, ki se nahaja ob stavbi in je zgrajen v skladu z veljavnimi predpisi s področja graditve objektov,
* za samostojno stoječ sistem za pridobivanje električne energije s pomočjo energije sonca (fotovoltaika), sredstva iz tega razpisa ne bodo dodeljena,
* vlogi je treba obvezno priložiti soglasje elektrodistributerja za priključitev solarnega sistema za pridobivanje električne energije v električno omrežje,
* solarni sistem mora biti skladen z zahtevami iz soglasja za priključitev, izdanega na podlagi 139. člena Zakona o oskrbi z električno energijo (Ur. l. RS št. 172/21)

1. **Postopek za pridobitev nepovratnih sredstev**

Osnovni dokument in sestavni del razpisne dokumentacije je obrazec "Vloga na razpis Občine Kamnik za dodelitev sredstev občinskega proračuna za spodbujanje izvajanja ukrepov učinkovite rabe energije in izrabe obnovljivih virov energije v letu 2022". V njem prosilec predstavi svoj ukrep ter poda vse potrebne podatke za odobritev nepovratnih sredstev.

K vsaki vlogi je treba priložiti:

* račun, v katerem je posebej navedena cena posamezne naprave oziroma potrebnega materiala za izvedbo ukrepa in posebej strošek vgradnje,
* fotografije vgrajene opreme,
* soglasje lastnika, v večstanovanjskih objektih pa soglasje najmanj 75% vseh solastnikov oziroma na osnovi pooblastila etažnih lastnikov soglasje upravnika k nameravanemu posegu, če prosilec ni lastnik objekta, v katerem se izvaja ukrep,
* dokazilo o plačani upravni taksi 4,50 EUR.

Za posamezne ukrepe je potrebno priložiti še:

A) Vgradnja specialnih kurilnih naprav za centralno ogrevanje na lesno biomaso:

* fotokopijo računa o nakupu in vgradnji; v kolikor iz računa ni razvidna cena vseh vgrajenih naprav (kurilna naprava, ev. podajalna naprava ali hranilnik toplote ipd.), je potrebna dodatna ustrezna kopija predračuna ali pogodbe za vgradnjo,
* prospekte oz. kopije prospektov vgrajene opreme,
* potrjeno izjavo dobavitelja kurilne naprave o doseganju zahtevanih tehničnih karakteristik.

B) Vgradnja sodobnih plinskih kondenzacijskih kotlov:

* prospekte oz. kopije prospektov vgrajenega plinskega kondenzacijskega kotla s tehničnimi podatki,
* fotokopija podatkovnega lista plinskega kondenzacijskega kotla in podatkovnega lista naprave za uravnavanje temperature, skladno z Delegirano Uredbo Komisije (EU) 811/2013, spremenjeno z Delegirano uredbo Komisije (EU) št. 518/2014.

.

C) Vgradnja toplotne izolacije fasade starejših eno ali dvostanovanjskih stavb

* fotokopijo računa o nakupu in vgradnji toplotne izolacije, iz katerega je razvidna vrsta (tip) ter površina vgrajene toplotne izolacije fasade (brez cokla); v kolikor ti podatki iz računa niso razvidni, je potrebna dodatna ustrezna kopija predračuna ali pogodbe za vgradnjo,
* prospekte oz. kopije prospektov vgrajene toplotne izolacije,
* fotografije vseh strani (fasad) stavbe, posnete v času vgradnje toplotne izolacije, iz katerih bo razvidna debelina vgrajene toplotne izolacije, izmerjena z merilnim trakom ob vgrajenem toplotno izolacijskem materialu,
* fotografije vseh strani (fasad) stavbe po izvedbi toplotne izolacije fasade,
* fotografija že vgrajene (obstoječe) toplotne izolacije fasade, iz katere je razvidna debelina obstoječe izolacije, izmerjena z merilnim trakom; (fotografijo je treba predložiti le v primeru, če prosilec uveljavlja že vgrajeno (obstoječo) toplotno izolacijo, ki ni bila odstranjena),
* soglasje Zavoda za varstvo kulturne dediščine, če je toplotna izolacija fasade vgrajena na objektih, ki so v spomeniško zaščitenem območju občine Kamnik.

D) Vgradnja energijsko učinkovitih lesenih oken v starejši stanovanjski stavbi

* fotokopija računa o nakupu in vgradnji lesenih oken;

v kolikor iz računa ni razvidna vrsta (tip) in površina vgrajenih (zamenjanih) oken, je potrebna dodatna ustrezna kopija predračuna ali pogodbe za vgradnjo,

* izjava o lastnostih lesenih oken, skladno z Uredbo (EU) št. 305/2011 za trženje gradbenih proizvodov ali po ZGPro-1,
* prospekti vgrajenih (zamenjanih) oken,
* fotografije vgrajenih (zamenjanih) oken, enkrat slikano od zunaj (okna na fasadi), enkrat slikano od znotraj (okno od blizu),
* soglasje Zavoda za varstvo kulturne dediščine, če je zamenjava oken izvedena na objektih, ki so v spomeniško zaščitenem območju občine Kamnik.

E) Vgradnja prezračevanja z vračanjem toplote odpadnega zraka v stanovanjski stavbi (rekuperacija)

* fotokopija računa o nakupu in vgradnji prezračevanja z vračanjem toplote odpadnega zraka,

v kolikor iz računa ni razvidna cena posameznih vgrajenih naprav, je potrebna dodatna ustrezna kopija predračuna ali pogodbe za vgradnjo,

* izjava o skladnosti in podatkovni list prezračevalne naprave, skladen z Delegirano uredbo Komisije (EU) št. 1254/2014 oziroma drugo ustrezno dokazilo,
* prospekti vgrajenih prezračevalnih naprav.

F) Vgradnja solarnih sistemov za pridobivanje električne energije (fotovoltaika)

* dokument proizvajalca solarnega sistema za pridobivanje električne energije, iz katerega so jasno razvidni podatki o sistemu (znamka, komercialna oznaka, tip, nazivna električna moč), ki so lahko vključeni v račun ali predračun ali podani ločeno v specifikaciji naprave,
* fotografija dela stavbe, kamor je nameščen solarni sistem za pridobivanje električne energije,
* soglasje Zavoda RS za varstvo kulturne dediščine OE Kranj, če je solarni sistem vgrajen na objektu, ki je v spomeniško zaščitenem območju občine Kamnik,
* soglasje elektrodistributerja za priključitev solarnega sistema za pridobivanje električne energije v električno omrežje.

Vlogo mora prosilec v zaprti ovojnici poslati po pošti ali oddati v sprejemno-informacijski pisarni Občine Kamnik. V eni ovojnici je lahko samo ena vloga. Na desni strani ovojnice mora biti napisan naslov: Občina Kamnik, Glavni trg 24, 1240 Kamnik. V levem spodnjem kotu ovojnice mora biti pripis "Vloga URE - Ne odpiraj!". V levem zgornjem kotu ovojnice mora biti naveden polni naslov prosilca.

Prosilec mora vlogi priložiti potrdilo o plačilu upravne takse v višini 4,50 € za vlogo, v skladu s tarifno številko 1 taksne tarife Zakona o upravnih taksah (ZUT-UPB5) (Ur. list RS, št. 106/2010 in 32/2016). V primeru plačila na transakcijski račun, se taksa nakaže na račun št. 01100-4430309163 (upr. takse iz uprav. dejanj - obč.), sklic 11 75426 – 7111002, koda namena: OTHR.

Rok za predložitev vlog je 28. 9. 2022. Obravnavane bodo vloge, ki bodo na Občino Kamnik prispele do datuma za predložitev do 12. ure.

Neustrezno dostavljene ali nepopolno oz. nepravilno označene vloge ne bodo obravnavane in bodo vrnjene vlagateljem.

Po odpiranju prejetih vlog bo komisija, ki jo imenuje župan, vloge obravnavala in pripravila predlog za dodelitev sredstev. Komisija bo pri določitvi višine nepovratnih sredstev za posamezne ukrepe upoštevala kriterije, ki so navedeni v točki 3. V kolikor bo, glede na število vlog in odobreno višino nepovratnih sredstev, predvidenih sredstev za javni razpis premalo, se bodo vsem prosilcem dodeljena sredstva sorazmerno znižala.

V proračunu Občine Kamnik za l. 2022 je za dodelitev sredstev namenjenih 40.000,00 €.

Dodeljevanje nepovratnih sredstev bo Občina Kamnik izvedla v skladu z Odlokom o proračunu Občine Kamnik za leto 2021 (Ur. list RS, št. 202/20) in Pravilnikom o dodeljevanju finančnih sredstev iz občinskega proračuna za spodbujanje izvajanja ukrepov učinkovite rabe energije in izrabe obnovljivih virov energije v gospodinjstvih na območju občine Kamnik (Ur. list RS, št. 68/03, 34/04, 31/08, 20/17 in 50/21). V postopku za odobritev nepovratnih sredstev bodo upoštevane samo popolne vloge. Prosilce, katerih vloge ne bodo popolne ali ne bodo priložene vse zahtevane priloge, bo Občina Kamnik pisno obvestila, da jih v določenem roku dopolnijo in oddajo v sprejemno-informacijski pisarni Občine Kamnik ali pošljejo po pošti na naslov: Občina Kamnik, Glavni trg 24, 1240 Kamnik. Dopolnitev vloge bo možna samo enkrat. Vsaka nepopolna in neustrezno dopolnjena vloga bo zavrnjena.

Po ugotovitvi ustreznosti vloge, ki lahko zajema tudi kontrolo izvedenih del pri prosilcu, bo občinska uprava Občine Kamnik, na osnovi predloga komisije, s sklepom odločila o višini dodeljenih nepovratnih sredstev. Sklep bo prosilcem posredovan najkasneje v 45 dneh po zaključku razpisnega roka.

Na osnovi sklepa o dodelitvi sredstev bodo odobrena sredstva nakazana na račun prosilca.

Občinska uprava Občine Kamnik bo preverjala pri posameznih prosilcih, če so bila dodeljena sredstva namensko porabljena. Prosilec bo dolžan takoj vrniti dodeljena sredstva, revalorizirana z indeksom rasti cen življenjskih stroškov, v primeru:

* zamolčanja resničnih dejstev ali posredovanja lažnih podatkov, ki bi vplivali na dodelitev sredstev,
* če se ugotovi, da so sredstva nenamensko porabljena.

1. **Možnost pritožbe**

V skladu z 8. členom Pravilnika o dodeljevanju finančnih sredstev iz občinskega proračuna za spodbujanje izvajanja ukrepov učinkovite rabe energije in izrabe obnovljivih virov energije v gospodinjstvih na območju občine Kamnik (Ur. list RS, št. 68/03, 34/04, 31/08, 20/17 in 50/21) se prosilec lahko pritoži zoper sklep o dodelitvi sredstev. Pritožbo je treba v roku 8 dni od prejema sklepa vložiti pri organu, ki je sklep izdal. Prosilec mora v pritožbi natančno opredeliti razloge, zaradi katerih vlaga pritožbo. Predmet pritožbe ne morejo biti pogoji in merila za dodelitev finančnih sredstev, ki so določeni v Pravilniku o dodeljevanju finančnih sredstev iz občinskega proračuna za spodbujanje izvajanja ukrepov učinkovite rabe energije in izrabe obnovljivih virov energije v gospodinjstvih na območju občine Kamnik (Ur. list RS, št. 68/03, 34/04, 31/08, 20/17 in 50/21).

O pritožbi bo odločil župan v 30 dneh od prejema pritožbe. O odločitvi bo izdan sklep, ki bo posredovan vlagatelju pritožbe.